Վիկտոր Իվանով

Վիկտոր Իվանով (, ) ռուս և խորհրդային գեղանկարիչ, մանկավարժ։

ԽՍՀՄ գեղարվեստի ակադեմիայի ակադեմիկոս (1988, թղթակից անդամ` 1978)։ ԽՍՀՄ ժողովրդական նկարիչ (1990)։ ԽՍՀՄ Պետական մրցանակի (1968), ՌԽՍԴՀ Ռեպինի անվան պետական մրցանակի (1989) և Ռուսաստանի Դաշնության պետական մրցանակի դափնեկիր (1996)։ 1951 թվականից` ԽՍՀՄ նկարիչների միության անդամ։

Կենսագրություն 

Ծնվել է 1924 թվականի օգոստոսի 2-ին, Մոսկվայում։

Մինչև 1939 թվականը սովորել է կենտրոնական Պիոների տան կերպարվեստի ստուդիայում (Վ. Ա. Վորոնինի և Ա. Մ. Միխայլովի արվեստանոց)։

1939-1944 թվականներին սովորել է Մոսկվայի գեղարվեստի ակադեմիական լիցեյում (պրոֆեսոր Վ. Պոչիտալովի արվեստանոց)։

1945-1950 թվականներին սովորել է Մոսկվայի գեղարվեստական ինստիտուտում (պրոֆեսոր, ԽՍՀՄ ժողովրդական նկարիչ, ակադեմիկոս Ա. Գրիցայի արվեստանոցը)։

1950 թվականից եղել է Մոսկվայի հանրապետական, համամիութենական ցուցահանդեսների ակտիվ մասնակից։

1950-1952 թվականներին դասավանդել է Մոսկվայի գեղարվեստի միջնակարգ դպրոցում։

1951 թվականից եղել է ԽՍՀՄ նկարիչների միության անդամ։

1957 թվականին սկսել է աշխատել Ռյազանի ժողովրդին նվիրված աշխատանքների վրա։

1957-1967 թվականներին աշխատել է «Ռուս կանայք» մեծ շարքի վրա. «Պատերազմի տարիներին» (1958-1967), «Ռյազանի մարգագետինը» (1962-1971), «Ետաճաշիկ» (1963-1966), «Կարտոֆիլի բերքահավաք» (1967)։

1959-1962 թվականներին ստեղծագործական ուղևորության է մեկնել Եգիպտոս, Սիրիա, Իտալիա, Կուբա, Մեքսիկա։

1968-1981 թվականներին եղել է ՌԽՖՍՌ նկարիչների միության վարչության քարտուղար։

1988 թվականին ընտրվել է ԽՍՀՄ գեղարվեստի ակադեմիայի իրական անդամ։

2004 թվականին Ռյազանի գեղարվեստի թանգարանին կից բացվել է «Վիկտոր Իվանովը և Ռյազանի հողերը» պատկերասրահը։

Ստեղծագործություն 
Նրա աշխատանքները պահվում են Տրետյակովյան պատկերասրահում, Ռուսական պետական թանգարանում, Կիևի ռուսական արվեստի թանգարանում, Ռյազանի մարզի գեղարվեստի թանգարանում, Ռուսաստանի և աշխարհի այլ երկների բազմաթիվ այլ թանգարաններում, իսկ նկարչի դիմանարը 1983 թվականից գտնվում է Ուֆֆիցիի (Ֆլորենցիա) պատկերասրահում։

Մրցանակներ 
 Պատվո շքանշան` պետությանը մատուցած ծառայությունների, մշակույթի և արվեստի բնագավառում արդյունավետ գործունեության, ժողովրդների միջև բարեկամության և համագործակցության ամրապնդման համար ունեցած մեծ ներդրման համար (2000)
 Բարեկամության շքանշան` պետությանը մատուցած ծառայությունների համար (1995)
 ԽՍՀՄ ժողովրդական նկարիչ (1990)
 ՌԽՖՍՀ ժողովրդական նկարիչ (1976)
 ՌԽՖՍՀ վաստակավոր նկարիչ (1968)
 ԽՍՀՄ գեղարվեստի ակադեմիայի ոսկե մեդալ(1985)
 ԽՍՀՄ գեղարվեստի ակադեմիայի արծաթե մեդալ (1963)
 Ռյազանի մարզի պատվավոր քաղաքացի (2005)
 Այլ մրցանակներ

Ծանոթագրություններ

Գրականություն 

 В. Ива­нов. (Каталог вы­став­ки). М., 1976;
 В. Ива­нов. Кар­ти­ны, порт­ре­ты, пей­за­жи, ри­сун­ки. М., 1985.

Արտաքին հղումներ 

 Виктор Иванов на сайте Российской академии художеств
 Информация на сайте правительства Рязанской области

Խորհրդային նկարիչներ
Ռուս մանկավարժներ
ԽՍՀՄ ժողովրդական նկարիչներ
Պատվո շքանշանի ասպետներ (Ռուսաստան)
Բարեկամության շքանշանի ասպետներ (Ռուսաստան)
Մոսկվայի 850-ամյակի հուշամեդալով պարգևատրվածներ
Անդրեյ Բելիի անվան մրցանակի դափնեկիրներ
ՌԴ պետական մրցանակի դափնեկիրներ գրականության և արվեստի բնագավառում
ԽՍՀՄ նկարիչների միության անդամներ